Document ID: /roh_data/filtered/fineweb-2-filterrobots_roh.jsonl.gz/17848

L'Austria cumplettescha actualmain la via da velos sin il traject da la via Claudia Augusta tranter Innsbruck ed il pass da Resia/Reschen. Sin il traject tranter Altfinstermünz e Danuder/Nauders vegn fabritgà ina via da velos.
Era l'Engiadina Bassa vul profitar da la rait da vias da velos en il Tirol dal nord (A) ed en il Tirol dal Sid (I). Cun construir ina via da velos separada tranter Altfinstermünz e Martina vul era l'Engiadina Bassa sa colliar cun quella rait da vias da velos. Tenor il svilupader regiunal da l'Engiadina Bassa Andrea Gilli duai la via da velos tranter l'Engiadina Bassa e l'Austria esser pronta dal 2020.